অস্ট্রেলীয় ওপেনের শুরুর দিকে খাদ্যে বিষক্রিয়ায় অসুস্থ হয়ে পড়েছিলেন তিনি। মঙ্গলবার যে কারণে তাঁর সঙ্গে ডাক্তারও ছিলেন। জানিয়েওছেন, শারীরিক দুর্বলতা নিয়েই তিনি কোর্টে নেমেছিলেন। তারপরেও মঙ্গলবার বিধ্বংসী সেরিনা উইলিয়ামসকে দেখে কে বলবে তিনি শারীরিকভাবে এখনও পুরো ফিট হননি! অস্ট্রেলীয় ওপেনের কোয়ার্টার ফাইনালে  মারিয়া শারাপোভাকে ৬-৪, ৬-১ ফলে উড়িয়ে দিয়ে শেষ চারে উঠলেন সেরিনা।

সেরিনার হাতে বিধ্বস্তই মাশা।-গেটি ইমেজেস
মাত্র দেড় ঘণ্টা লাগল তাঁর ম্যাচটা জিততে। সেমিফাইনালে সেরিনার সামনে আগ‌্‌নিয়েশকা রাদওয়ানস্কা। ম্যাচ জেতার পরে গতবারের চ্যাম্পিয়ন এবং বিশ্বের এক নম্বর বলেছেন, ‘‘মারিয়া কিন্তু শুরুটা দারুণভাবে করেছিল। আমাকে যথেষ্ট লড়াই করেই ম্যাচে ফিরতে হয়েছে।’’